RO Jurnalul Oficial al Uniunii Europene C 159/32

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2018/C 159/07)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„CIOCCOLATO DI MODICA”

Nr. UE: PGI-IT-02314 – 12.6.2017

DOP ( ) IGP ( X )

1. Denumirea (denumirile)

„Cioccolato di Modica”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs

Clasa 2.2. Ciocolată și produse derivate

3.2. Descrierea produsului căruia i se aplică denumirea de la punctul 1

Denumirea „Cioccolato di Modica” desemnează doar produsul obținut prin prelucrarea pastei de cacao amară cu adaos de zahăr.

La momentul comercializării, produsul „Cioccolato di Modica” prezintă caracteristicile de mai jos:

— Caracteristici fizice Formă: paralelipiped dreptunghic cu margini înclinate spre interior, în formă de trunchi de piramidă. Greutate: maximum 100 g. Pastă: de culoare maro și cu textură vizibil granulară datorată prezenței cristalelor de zahăr în interiorul produsului. Pot fi prezente pe suprafața exterioară formațiuni de unt de cacao.

— Caracteristici organoleptice Gust: dulce, cu o notă amară. Textură granulară sau nisipoasă. Structură crocantă, care se topește ușor în gură.

— Caracteristici chimice Conținut minim de substanță uscată de cacao: 50 %. Conținut minim de unt de cacao: 25 %. Umiditate: maximum 2,5 %. Compoziția produsului „Cioccolato di Modica” poate fi completată prin adăugarea unuia sau mai multora dintre ingredientele facultative indicate la punctul 3.3 de mai jos.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Produsul „Cioccolato di Modica” este obținut din următoarele ingrediente (în procentaje din greutatea totală a produsului).

Ingrediente obligatorii:

— pastă de cacao amară: între 50 % și 99 %;

— zahăr, inclusiv din trestie de zahăr, rafinat sau integral: între 50 % și 1 %.

Ingrediente facultative:

— condimente: scorțișoară (minimum 0,02 %), vanilie (minimum 0,02 %), ardei iute (minimum 0,02 %), nucșoară (minimum 0,01 %);

— arome naturale: citrice (minimum 0,02 %), fenicul sălbatic (minimum 0,02 %), iasomie (minimum 0,01 %), ghimbir (minimum 0,02 %);

— fructe, inclusiv fructe uscate sau deshidratate: citrice (minimum 2 %), fistic (minimum 5 %), alune (minimum 5 %), migdale (minimum 5 %);

— sare: minimum 0,02 %.

Pe lângă ingredientele menționate mai sus, producătorul este autorizat să utilizeze, după bunul plac, și alte condimente (minimum 0,02 %), arome naturale (minimum 0,02 %) și fructe, inclusiv fructe uscate sau deshidratate (minimum 2 %).

Ingrediente interzise:

— Coloranți, conservanți, emulgatori, grăsimi vegetale, vanilină, lapte.

3.4. Etape specifice ale producției care trebuie să se desfășoare în aria geografică delimitată

Fiecare etapă de fabricație a produsului „Cioccolato di Modica”, de la pregătirea pastei de cacao amară la obținerea produsului finit, se desfășoară în aria geografică delimitată.

3.5. Norme specifice privind felierea, răzuirea, ambalarea etc. ale produsului la care se referă denumirea

Produsul „Cioccolato di Modica” este comercializat în ambalaje individuale sau colective.

Operațiunile de ambalare trebuie să aibă loc în termen de maximum douăsprezece ore de la răcire, în atelierul de fabricație sau în anexele acestuia. Scopul este de a se evita orice contaminare bacteriană sau absorbție de mirosuri străine care ar putea compromite profilul organoleptic al produsului și de a se garanta că ciocolata nu absoarbe umiditate din mediul ambiant, ceea ce ar conduce la riscul de formare a mucegaiului în timpul păstrării, precum și la dispariția culorii maro caracteristice a suprafeței externe a produsului.

3.6. Norme specifice privind etichetarea produsului la care se referă denumirea înregistrată

Pe ambalaj trebuie să figureze denumirea „Cioccolato di Modica” și logoul IGP al Uniunii Europene. De asemenea, sunt obligatorii mențiunile următoare:

— numele, denumirea comercială și adresa întreprinderii producătoare și ambalatoare;

— logoul produsului, a cărui utilizare nu poate fi disociată de indicația geografică protejată.

Mențiunea „indicație geografică protejată” și acronimul „IGP” sunt facultative.

De asemenea, este autorizată indicarea pe etichetă a țării din care provine cacaua folosită la pregătirea pastei de cacao amară utilizate.

Logoul produsului:

4. Delimitarea concisă a ariei geografice

Aria de producție a ciocolatei „Cioccolato di Modica” este formată din întregul teritoriu administrativ al comunei Modica (provincia Ragusa).

5. Legătura cu aria geografică

Produsul „Cioccolato di Modica”, originar din orașul cu același nume, a dobândit de-a lungul timpului o mare notorietate datorată atât caracteristicilor sale, cât și specificității procesului de producție.

Produsul „Cioccolato di Modica” prezintă caracteristici organoleptice care sunt rodul unui mod de prelucrare ce nu constă nici în adăugarea de unt de cacao sau de alte materii grase vegetale, nici în etapa de omogenizarea, adică amestecarea îndelungată și încălzirea masei la temperatură mare, cu scopul de a o omogeniza și de reduce granulele la o dimensiune imperceptibilă la degustare.

În etapa de elaborare a produsului „Cioccolato di Modica”, absența totală a omogenizării, în combinație cu supravegherea atentă a temperaturii de prelucrare a ingredientelor, evită dizolvarea cristalelor de zahăr și conferă produsului acea granulozitate care îl caracterizează la degustare. Această caracteristică permite distingerea produsului „Cioccolato di Modica” de toate celelalte produse din ciocolată oferite pe piață.

Numeroase articole și publicații, atât naționale, cât și internaționale, laudă specificitatea produsului „Cioccolato di Modica”. Articolul apărut în revista Panorama (numărul din 31 octombrie 1996, p. 258) descrie astfel „Cioccolato di Modica”: „Spărgând tableta, observăm clar cristalele de zahăr. Într-adevăr, ciocolata nu trece prin faza lichidă, ca în procesele de fabricație tradiționale […]”. Lucrarea intitulată Le denominazioni comunali: opportunità di sviluppo territoriale (Denumirile locale: o oportunitate de dezvoltare teritorială) conține un articol publicat într-un ziar online, care descrie astfel prepararea produsului „Cioccolato di Modica”: „caracterul unic al procesului de prelucrare constă în aceea că pasta de cacao este prelucrată în stare crudă, fără să ajungă niciodată în stare lichidă, ceea ce permite evitarea dizolvării cristalelor de zahăr. Gustul acestei ciocolate este considerat unic și excepțional deoarece are, deopotrivă, savoarea ciocolatei și savoarea zahărului.” (Le denominazioni comunali: opportunità di sviluppo territoriale – Ed. Giuffrè, Milano, 2005, p. 241-253). În articolul publicat în revista The Times (numărul din 5 noiembrie 2011, p. 20), se menționează: „Modican choccolate is dark not milky and has a crumbling texture rather than a melting one… and is made from a centuries-old recipe” (Ciocolata din Modica nu este cu lapte, ci este o ciocolată neagră care se sfărâmă la degustare mai degrabă decât să se topească […]. Rețeta ei este veche de secole). Articolul „Modica, barocca e granulosa” („Modica, barocă și granulară”), publicat în revista Italo – I viaggi del gusto, numărul din decembrie 2014 (p. 107), precizează: „Sono i cristalli di zucchero che non si fondono e restano croccanti, una delle caratteristiche più amate del prodotto tipico della cittadina siciliana, la sua cioccolata” (Una dintre cele mai îndrăgite caracteristici ale produsului emblematic al orășelului sicilian, ciocolata, este prezența cristalelor de zahăr care nu s-au topit și au rămas crocante). Într-un articol intitulat „Nasce a Modica il museo storico del cioccolato” (La Modica se deschide muzeul istoriei ciocolatei), publicat în revista EMOTIONS din 12 iulie 2014 (p. 93), „Cioccolato di Modica” este descrisă ca un produs „unic, grație transformării la rece, care îi conferă acest caracter friabil și granular, care a cucerit pofticioșii din întreaga lume”.

Foarte recent, scriitorul și scenaristul german Hanns-Josef Ortheil, specialist în germanistică, aflat în vacanță la Modica, s-a referit în cartea sa intitulată DIE INSEL DER DOLCI (Insula cu dolci) la renumele caracterului tipic al produsului „Cioccolato di Modica”: „Ce stupoare, degustând «Cioccolato di Modica», să simți brusc pe limbă cristalele de zahăr care, ca boabele dintr-o moară minusculă, alunecă pe limbă într-o parte și în alta…”.

Specificitatea metodei de producție a ciocolatei „Cioccolato di Modica”, profilul său senzorial caracteristic și textura sa granulară au făcut și obiectul unor studii științifice. Se pot menționa în acest sens: studiul intitulat „Microstructural Characterization of Multiphase Chocolate Using X-Ray Microtomography”, apărut în revista Journal of Food Science (Volumul 75, nr. 7, 2010 – E469-E476); studiul intitulat „Sensory profile of a speciality sicilian chocolate”, apărut în revista Italian Journal of Food Science (Volumul XXIII, numărul 1-2011).

Fabricarea produsului „Cioccolato di Modica” necesită o bună dexteritate și cunoștințe specifice, ceea ce impune utilizarea unui personal calificat și experimentat, care stăpânește operațiunile de dozare a ingredientelor, de control al temperaturii în timpul procesului de prelucrare a pastei, de combinare a ingredientelor și de batere.

Importanța produsului „Cioccolato di Modica” în aria geografică este legată nu numai de tradiția locală a fabricării sale, ci și de faptul că utilajele au fost adaptate la prepararea sa, mărturie evidentă a interdependenței puternice și persistente a produsului și a economiei locale.

Fabricarea produsului „Cioccolato di Modica” a reprezentat întotdeauna un generator important de locuri de muncă pentru populația locală; chiar și în prezent, este o activitate economică semnificativă și una dintre principalele surse de locuri de muncă din această comună din Sicilia. În ultimii 30 de ani, apariția mai multor întreprinderi mici a creat un veritabil „cartier” al „Cioccolato di Modica”, ce se remarcă prin vitalitatea deosebită a operatorilor economici, unii dintre aceștia inițiind o activitate importantă de export al produsului. Această particularitate a sistemului de producție a permis de-a lungul anilor dezvoltarea și conservarea unor cunoștințe și a unui know-how care s-au transmis din generație în generație și care nu au echivalent nicăieri.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Administrația actuală a lansat procedura națională de opoziție prin publicarea cererii de înregistrare a IGP „Cioccolato di Modica” în Gazzetta Ufficiale della Repubblica Italiana nr. 103 din 5 mai 2017.

Textul consolidat al caietului de sarcini este disponibil la adresa:

http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it), făcând clic pe „Prodotti DOP e IGP” (în partea superioară dreaptă a ecranului), apoi pe „Prodotti DOP, IGP e STG” (pe laterala stângă a ecranului) și apoi pe „Disciplinari di Produzione all’esame dell’UE”.

(1) JO L 343, 14.12.2012, p. 1.